Taṛmist n Naftal tesɛa aɣawas n usnegmu n semmus n yiseggasen (2022-2027) yersen ɣef tesnuddest i useḍru n yisenfaren d imeqqranen s tesqamt n 250 n yimelyaṛen n yidinaṛen, ɣef wakken ay d-ixebber Mass Menouar yellan d inebgi n tmugert n uyalas n Echaab.
Gar yisenfaren n usefti ay ssefran deg ukatar n uɣawas-a, yebder-d umasay-a asenfar n uselda n umesni n wurrig n upitṛul yettwasmengin seg Arzew ɣer Zzayer Tamaneɣt, d win ara yekken ɣef mennaw n temnaḍin n utaram d tlemmast n tmurt yernu ad yessigeẓ mennaw n temdinin s userɣu-a, am wakken ara d-yessenqes waya tasqamt n umesni s yiɣerruba.
Yebder-d daɣ uselway-anemhal amatu n Naftal asenfar niḍen n uselda ara imesnin aserɣu seg teɣsert n uɣeyyez n Skikda ɣer Zzayer Tamaneɣt s usigeẓ n mennaw n temdinin deg ubrid-nnes, am wakken ay d-iwekked dakken asenfar-a d win ay ittekken, imir-a, ɣef snat n takkayin, ti d timeṣkiwt n uselda n umesni n userɣu seg teɣsert n uɣeyyez n Skikda ɣer wammas n usmidel n Lɛelma (Sḍif) d takkayt tis snat yellan d amesni-nnes seg Lɛelma ɣer Zzayer Tamaneɣt.
Deg wayen yerzan asenfar-a, yenna-d umasay-a dakken « aḥric amezwaru n usenfar-a ssefran ad ifak ass n 5 Yulyu n useggas-a maca wexxren-t ɣer 1u n Wamber ɣef lǧal n kra n yimgiyen d tegnatin », am wakken ay d-iwekked dakken « d taṛmist n Naftal i yiman-nnes ay yessidrimen asenfar-a ».
kab_Latn kab_Latn kab_Latn kab_Latn